শুরুতেই একটা গুরুত্বপূর্ণ কথা বলে রাখা দরকার। সর্বভারতীয় ফুটবল ফেডারেশন দেশ থেকে ফুটবল তুলে দেওয়ার ব্যবস্থা পাকা করে ফেলেছে।
না হলে আই লিগ সবে শুরু হল। আর দ্বিতীয় ম্যাচেই কি না ইস্টবেঙ্গল এবং মোহনবাগান মুখোমুখি? এও কখনও হয় নাকি! অবিবেচকের মতো (নাকি উদ্দেশ্যপ্রণোদিত) এই ক্রীড়াসূচি তৈরিই স্পষ্ট করে দিয়েছে ভারতীয় ফুটবলের সর্বোচ্চ নিয়ামক সংস্থার মানসিকতা। পুরোদস্তুর ব্যবসায়িক স্বার্থ নিয়ে তৈরি হওয়া ইন্ডিয়ান সুপার লিগকে প্রাধান্য দিয়ে ফেডারেশন আসলে নিজেদের চরম দেউলিয়াপনাই প্রকাশ করে ফেলছে। আইএস এল ভারতীয় ফুটবলের উন্নতি করবে, সেই বোকা স্লোগানটা কারা মন থেকে বিশ্বাস করছেন বলতে পারব না, তবে আমি আদৌ সেই দলে নেই। উল্টে ভারতীয় ফুটবলের সংকট বাড়ছে।
ফিরি আজ, রবিবার ডার্বির প্রসঙ্গে। দু’টো দলই একটা করে ম্যাচ খেলেছে। দুই প্রধানের খেলাই টেলিভিশনে দেখেছি। সত্যি বলতে, দুই দলেরই রক্ষণ এখনও জমাট হয়ে ওঠেনি। তবে তুলনায় লাল-হলুদ রক্ষণের অবস্থা একটু খারাপ। পারস্পরিক বোঝাপড়া নেই। জানি না, কোচ খালিদ জামিল হাতে অনেকটা সময় পেয়েও কেন সেই বোঝাপড়াটা তৈরি করে উঠতে পারল না। ওর ফুটবলার বাছাই করা নিয়েও সমস্যা রয়েছে। না হলে এই মুহূর্তে ভারতীয় ফুটবলের অন্যতম সেরা ডিফেন্ডার অর্ণব মণ্ডলকে কেউ বসিয়ে রাখার দুঃসাহস দেখাতে পারে! আমার তো কোচ খালিদের কাণ্ডজ্ঞান নিয়েই প্রশ্ন তৈরি হয়েছে। ওকে বুঝতে হবে, ডার্বির জন্য কাদের প্রথম একাদশে রাখা দরকার। মোহনবাগান আক্রমণের জোড়া ফলা অংশুমানা ক্রোমা এবং সনি নর্দেকে থামাতে অর্ণবকে আজ খেলাতেই হবে।
এবং সেটা শুরু থেকেই। পাশাপাশি উইলিস প্লাজাকে এটাও মনে করিয়ে দেওয়া দরকার যে, প্রত্যেক ম্যাচে কাঁড়িকাঁড়ি গোল নষ্ট করার বিলাসিতা আর সহ্য করা যাচ্ছে না। বিশেষ করে, ডার্বিতে তো কোনও অবস্থাতেই নয়। ব্যক্তিগত অভিজ্ঞতা থেকে বলতে পারি, আমাদের সময়ে দুই প্রধানের যুদ্ধে একটা গোল করাই কঠিন ছিল। সেটা পেয়ে গেলে আমরা ঝাঁপিয়ে পড়তাম সেই ফলাফলকে নিজেদের পক্ষে রাখতে। আর সেখানে আমার ক্লাব দুই গোল দিয়ে দুই গোল হজম করে নিচ্ছে, সেটা দেখতে খারাপই লাগে।
একই ব্যাপার মোহনবাগানের ক্ষেত্রেও প্রযোজ্য। সনিরা যদি গোলও করে, সেটা ধরে তো রাখতে হবে ডিফেন্ডারদের। আমি তো কিংশুক ছাড়া বাকিদের দেখে খুব একটা আশ্বস্ত হইনি। সঞ্জয়ের দলে মাঝমাঠ এবং রক্ষণের মধ্যে একটা ফাঁক রয়েছে। প্রতিপক্ষ শিবিরে কাতসুমি এবং আমনার মতো যখন ফুটবলার থাকে, তখন সেই ফাঁক ভরাট না করতে পারলে বিপদ যে কোনও মুহূর্তে আসতে পারে। সবমিলিেয় আমার মনে হয়েছে, দুই কোচই আসলে কঠিনতম পরীক্ষায় বসছে।
আর ডার্বির সম্ভাব্য ফলাফল? আমি বলব আগাম কিছু বলা কঠিন। শুধু তো মাঠের খেলা নয়। স্নায়ুর চাপ কারা ভাল সামলাতে পারছে, তার ওপরেই ম্যাচের ভবিষ্যৎ নির্ভর করে। ম্যাচ ৫০-৫০।
সাক্ষাৎকারভিত্তিক অনুলিখন: ইন্দ্রনীল দত্ত